Nikolai Berdjajev
Store norske leksikon,Religion og filosofi,Filosofiens fagdisipliner,Religionsfilosofi
Nikolai Berdjajev var en russisk filosof og forfatter. Han var opprinnelig marxist, senere idealist og kristen mystiker. Han var professor i Moskva til 1922, da han ble utvist. Han grunnla et akademi for religionsfilosofi i Berlin, og virket senere i Paris, hvor han blant annet utgav et religionsfilosofisk tidsskrift, Put (Veien).
Berdjajev er kristen personalist. Et vesentlig trekk ved hans filosofi er læren om det absolutt gode som kun realiseres i Guds rike, og om den syndige verdens ufullkommenhet. Han kritiserer den kristne helveteslæren som sadistisk og forsvarer kristendommen som en kjærlighetens og toleransens religion, grunnlagt på læren om den alminnelige frelse. Berdjajev var forbudt under bolsjevikene, men er i dag en av Russlands mest leste filosofer.